ປະທານາທິບໍດີ ອີຢິບ ໃຫ້ສັດຕະຍາບັນກົດໝາຍວ່າດ້ວຍການສ້າງຕັ້ງຄະນະກຳມະການເລືອກຕັ້ງແຫ່ງຊາດ
(VOVWORLD) - ວັນທີ 7 ສິງຫາ, ທ່ານປະທານາທິບໍດີ ອີຢິບ Abdel – Fattah El – Sisi ໄດ້ເຊັນປະກາດໃຊ້ກົດໝາຍວ່າດ້ວຍການສ້າງຕັ້ງຄະນະກຳມະການເລືອກຕັ້ງແຫ່ງຊາດ (NEC) ດ້ວຍບົດບາດໜ້າທີ່ແມ່ນອົງການຈັດຕັ້ງບັນດາການເລືອກຕັ້ງ ແລະ ລົງປະຊາມະຕິຢູ່ປະເທດນີ້.
ຕາມມາດຕາ 37 ຂອງກົດໝາຍສະບັບນີ້, ເຊິ່ງສະພາແຫ່ງຊາດໄດ້ຮັບຮອງເອົາເມື່ອວັນທີ 21 ມິຖຸນາ, NEC ຈະແມ່ນອົງການເອກະລາດ ມີຄວາມຮັບຜິດຊອບດຳເນີນບັນດາການເລືອກຕັ້ງທົ່ວປະເທດ ແລະ ລົງປະຊາມະຕິຢູ່ ອີຢິບ. ກົດໝາຍສະບັບໃໝ່ນີ້ ໄດ້ກຳນົດວ່າ ຫົວໜ້າສານດີກາ ຈະເປັນປະທານ NEC. ບົດລາຍງານຂອງຄະນະກຳມະການປະຕິຮູບຕຸລາການ ໃຫ້ຮູ້ຕື່ມອີກວ່າ, ຄະນະບໍລິຫານ NEC ຈະລວມມີສະມາຊິກ 10 ຄົນ, ມີຫົວໜ້າຜູ້ໜຶ່ງ ແລະ ຜູ້ພິພາກສາຂັ້ນສູງ 9 ຄົນ. ດ້ວຍອາຍຸການ 6 ປີ, ທຸກໆພາກສ່ວນໃນຄະນະບໍລິຫານ NEC ຈະໂດຍສະພາຜູ້ພິພາກສາສູງສຸດເລືອກເຟັ້ນ ແລະ ໂດຍປະທານາທິບໍດີ ໃຫ້ສັດຕະຍາບັນ.